CELEX: 32015D2182
Language: hu
Date: 2015-11-24 00:00:00
Title: A Bizottság (EU) 2015/2182 végrehajtási határozata (2015. november 24.) a Németország által a 2006/42/EK európai parlamenti és tanácsi irányelv alapján egy bizonyos típusú baromfikopasztó gép forgalomba hozatalának betiltásáról hozott intézkedésről (az értesítés a C(2015) 8086. számú dokumentummal történt) (EGT-vonatkozású szöveg)

26.11.2015   
            
            
               HU
            
            
               Az Európai Unió Hivatalos Lapja
            
            
               L 309/13
            
         A BIZOTTSÁG (EU) 2015/2182 VÉGREHAJTÁSI HATÁROZATA
   (2015. november 24.)
   a Németország által a 2006/42/EK európai parlamenti és tanácsi irányelv alapján egy bizonyos típusú baromfikopasztó gép forgalomba hozatalának betiltásáról hozott intézkedésről
   
      
         (az értesítés a C(2015) 8086. számú dokumentummal történt)
      
   
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a gépekről és a 95/16/EK irányelv módosításáról szóló, 2006. május 17-i 2006/42/EK európai parlamenti és tanácsi 2006/42/EK irányelvre (1) és különösen annak 11. cikke (3) bekezdésére,
   mivel:
   
               (1)
            
            
               Németország a 2006/42/EK irányelv 11. cikkének (2) bekezdése szerinti eljárásnak megfelelően tájékoztatta a Bizottságot arról az intézkedéséről, amelyet a Fringo GmbH&Co.KG (Kurfürstendamm 96, 10709 Berlin) által forgalmazott RF-169 típusú baromfikopasztó gép forgalomba hozatalának tilalmával kapcsolatban hozott.
            
         
               (2)
            
            
               Az intézkedés meghozatalának oka az volt, hogy a baromfikopasztó gép nem felel meg a 2006/42/EK irányelv I. mellékletében meghatározott alapvető egészségvédelmi és biztonsági követelményeknek.
            
         
               (3)
            
            
               A 2006/42/EK irányelv I. mellékletének 1.2.3. pontja („Indítás”) és 1.2.4.1. pontja („Normál leállítás”) előírja, hogy a gépet fel kell szerelni olyan vezérlőberendezéssel, amellyel megelőzhető, hogy a gép felügyelet nélkül és váratlanul elinduljon, valamint biztosítható, hogy a gépet a kezelője akármikor biztonságosan le tudja állítani. A kopasztó gép flexibilis hálózati kábellel rendelkezik, amelynek a dugója egy áram-védőkapcsolóval ellátott kis elosztótáblát tartalmaz. A szándékos indítás és a normál leállítás a használati útmutatónak megfelelően a dugó aljzatba való illesztésével, illetve onnan való eltávolításával történik. A gépen nincs ki-/bekapcsoló.
            
         
               (4)
            
            
               A 2006/42/EK irányelv I. mellékletének 1.2.4.3. pontja („Vészleállítás”) előírja, hogy a gépet el kell látni egy vagy több vészleállító berendezéssel, hogy a meglevő vagy közelgő veszélyt el lehessen hárítani. A flexibilis hálózati kábel hosszúságából adódóan (3,4 m) és tekintettel arra, hogy nincs ki-/bekapcsoló, valamint hogy a gép csak a dugó aljzatból való eltávolításával állítható le, az azonnali veszély csak a gépen található vészleállító berendezéssel hárítható el.
            
         
               (5)
            
            
               A 2006/42/EK irányelv I. mellékletének 1.2.6. pontja („Az energiaellátás meghibásodása”) előírja, hogy a gép energiaellátásában bekövetkezett megszakadás vagy ingadozás, illetve a megszakadás után az energiaellátás helyreállítása nem vezethet veszélyes helyzetekhez. Az energiaellátás helyreállításakor a kopasztó gép azonnal elindul, amely veszélyes helyzetet eredményezhet.
            
         
               (6)
            
            
               A 2006/42/EK irányelv I. mellékletének 1.3.7. pontja („A mozgó részekkel kapcsolatos veszélyek”) előírja, hogy gépnek olyannak kell lennie, hogy megakadályozható legyen az olyan érintkezés, ami balesetet okozhat, illetve ha a kockázat fennáll, akkor a gépet el kell látni védőburkolattal vagy védőberendezésekkel. A kopasztó gép mozgó erőátviteli alkatrészei a gép oldalán található tollkihordó csatorna felől, valamint a gép alsó részéről hozzáférhetőek. A gép nem áll meg, amikor a fedél nyitva van, és így a felhasználó testrészei érintkezhetnek a forgó alkatrészekkel, ami sérüléshez vezethet.
            
         
               (7)
            
            
               A 2006/42/EK irányelv I. mellékletének 1.5.1. pontja („Villamosenergia-ellátás”) előírja, hogy a gépet úgy kell megtervezni, gyártani és felszerelni, hogy minden elektromos jellegű veszélyt megakadályozzon vagy az megakadályozható legyen. A vezetéket úgy kell megválasztani, hogy minden felhasználási körülménynek, külső hatásoknak és mechanikai igénybevételnek megfeleljen. A gépen használt PVC-szigetelésű vezetékeket (H05VV-F és 53 RVV 300/500 V): nagyon kicsi, kicsi és normál igénybevételre, a nedvességgel való érintkezést illetően legfeljebb csöpögő víz melletti használatra és átmeneti külső használatra szánták. Mivel a gép rendeltetésszerű használata esetén számítani kell a nagy igénybevételre, valamint arra, hogy a csatlakozókábel víz alá kerül, a csatlakozókábel nem biztonságosnak minősül.
            
         
               (8)
            
            
               A 2006/42/EK irányelv I. mellékletének 1.7.3. pontja („A gép jelölése”) előírja, hogy a gépen jól láthatóan, olvashatóan és letörölhetetlenül fel kell tüntetni bizonyos minimális adatokat. A kopasztó gépen nincs feltüntetve a gyártás éve, valamint az adattábla nem csatlakozik a géphez állandó jelleggel. A motoron nem látható a gyártó sorozatszáma vagy azonosító jele, a szálszám, az alkalmazott szabvány(ok), a hőmérsékleti osztály/hőmérsékletkorlát vagy a teljesítménytényező(k) névleges terhelésnél.
            
         
               (9)
            
            
               A Bizottság felkérte a Fringo GmbH&Co.KG-t a Németország által hozott intézkedéssel kapcsolatos észrevételei megtételére. Nem érkezett válasz.
            
         
               (10)
            
            
               A német hatóságok által benyújtott bizonyítékok vizsgálata során megerősítést nyert, hogy a Fringo GmbH&Co.KG (Kurfürstendamm 96, 10709 Berlin) által forgalmazott RF-169 típusú baromfikopasztó gép nem felel meg a 2006/42/EK irányelv 5. cikke (1) bekezdésének a) pontjában említett alapvető egészségvédelmi és biztonsági követelményeknek, a megfelelés hiánya pedig súlyos kockázatot jelent a felhasználók testi épségére nézve, Ezért a Németország által hozott intézkedést indokoltnak kell tekinteni,
            
         ELFOGADTA EZT A HATÁROZATOT:
   1. cikk
   Ezért a Németország által a Fringo GmbH&Co.KG (Kurfürstendamm 96, 10709 Berlin) által forgalmazott RF-169 típusú baromfikopasztó gép forgalomba hozatalának tilalmával kapcsolatban hozott intézkedést indokoltnak kell tekinteni.
   2. cikk
   Ennek a határozatnak a tagállamok a címzettjei.
   
      Kelt Brüsszelben, 2015. november 24-én.
      
         
            a Bizottság részéről
         
         Elżbieta BIEŃKOWSKA
         
            a Bizottság tagja
         
      
   
   
      (1)  HL L 157., 2006.6.9., 24. o.